[pic] | EUROPA-KOMMISSIONEN |

Bruxelles, den 1.4.2011

KOM(2011) 167 endelig

2009/0059 (COD)

UDTALELSE FRA KOMMISSIONENi henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændringsforslag til Rådets holdning til forslaget til

EUROPA-PARLAMENTETS OG RÅDETS FORORDNING om ændring af forordning (EF) nr. 1934/2006 om oprettelse af et instrument til finansiering af samarbejdet med industrialiserede og andre højindkomstlande og -territorier (ICI Plus)

2009/0059 (COD)

UDTALELSE FRA KOMMISSIONENi henhold til artikel 294, stk. 7, litra c), i traktaten om Den Europæiske Unions funktionsmåde om Europa-Parlamentets ændringsforslag til Rådets holdning til forslaget til

EUROPA-PARLAMENTETS OG RÅDETS FORORDNING om ændring af forordning (EF) nr. 1934/2006 om oprettelse af et instrument til finansiering af samarbejdet med industrialiserede og andre højindkomstlande og -territorier (ICI Plus)

1. Indledning

I henhold til artikel 294, stk. 7, litra c), i traktaten om Den Europæiske Unions funktionsmåde skal Kommissionen afgive udtalelse om de ændringsforslag, som Europa-Parlamentet fremsætter ved andenbehandlingen. Kommissionen forelægger hermed sin udtalelse om Parlamentets ændringsforslag.

2. Sagsforløb:

Forslag sendt til Europa-Parlamentet og Rådet: 21. april 2009

Dok. KOM (2009)197 endelig 2-2009/0059 (COD), berigtigelse af 30. november 2009, ændret 1. december 2009 (Lissabontraktatens ikrafttræden)

Vedtagelse af Europa-Parlamentets holdning under førstebehandlingen: 21. oktober 2010

Ændret forslag fremsendt til Europa-Parlamentet og Rådet: -

Politisk enighed om Rådets holdning: -

Formel vedtagelse af Rådets holdning: 10. december 2010

Vedtagelse af Europa-Parlamentets holdning under andenbehandlingen: 3. februar 2011

3. Formålet med forslaget

Kommissionen fremsatte dette forslag i forbindelse med midtvejsrevisionen af de finansieringsinstrumenter, der vedrører EU's optræden udadtil, for at afhjælpe en mangel i lovgivningen : EU kan nemlig ikke finansiere aktiviteter, der ikke klart falder ind under kategorien officiel udviklingsbistand (ODA), i 46 af EU's partnerlande rundt om i verden.

Situationen opstår, fordi forordningen om instrumentet for udviklingssamarbejde (DCI-forordningen) kun med få undtagelser udelukker (artikel 2, stk. 4) de fleste foranstaltninger, som ikke opfylder de ODA-kriterier, der er fastlagt af OECD's Komité for Udviklingsbistand (OECD/DAC). Der findes ikke andre retlige bestemmelser, som muliggør finansiering af foranstaltninger, der ikke er ODA-berettigede, i de lande, der er omfattet af DCI.

Kommissionen og Parlamentet havde på flere områder forskellige holdninger til visse foranstaltningers ODA-berettigelse. Europa-Parlamentet påpegede en række problematiske eksempler, som det ikke mente faldt ind under ODA, i forbindelse med den "demokratiske kontrolprocedure" (hvor Kommissionen hører Parlamentet om strategidokumenter og flerårige programmer) og også under udvalgsproceduren (hvor Parlamentet undersøger de årlige handlingsprogrammer). Parlamentet vedtog efterfølgende en række beslutninger, hvori det anklagede Kommissionen for at overskride sine gennemførelsesbeføjelser, når den godkendte sådanne projekter i henhold til DCI-forordningen, og krævede godkendelserne trukket tilbage.

Som følge heraf blev visse typer foranstaltninger finansieret uden for DCI under posten "Forberedende foranstaltninger", som Europa-Parlamentet oprettede til formålet (der er tale om forretningsmæssige og videnskabelige udvekslinger med Indien og Kina og samarbejde med lande i mellemindkomstgruppen i Asien og Latinamerika). De forberedende foranstaltninger ophørte i 2009. Der blev indgået en aftale mellem kommissær Benita Ferrero-Waldner og Parlamentets udvalgsformænd om, at europæiske studerende og lærere, der deltager i den eksterne del af Erasmus Mundus , kun kunne modtage midler under DCI indtil udgangen af 2009. Ved at afhjælpe denne mangel i lovgivningen bliver det bl.a. muligt at finansiere visse energiprojekter og offentlige diplomatiske aktiviteter, der ikke er ODA-berettigede (f.eks. i Asien, Centralasien og i Irak/Iran).

Kommissionens forslag er en pragmatisk ad hoc-løsning på problemet, idet DCI-landene ganske enkelt omfattes af det eksisterende instrument for industrialiserede lande. Instrumentet blev vurderet til at være det mest passende, fordi EU anvender det til at finansiere samarbejde, der tilgodeser interesser, som ikke er udviklingsrelaterede. Dets generelle mål vil også gælde DCI-lande: "at give specifik respons på behovet for at styrke forbindelserne med dem og for et yderligere engagement i forhold til dem på et bilateralt, regionalt eller multilateralt grundlag for at skabe et gunstigere klima for udvikling af Fællesskabets forbindelser med disse lande og territorier og fremme dialogen, samtidig med at Fællesskabets interesser tilgodeses."

Forslaget er begrænset i tid (2010-2013) og anvendelsesområde, hvad angår det politiske indhold og de budgetmæssige følger. Det foregriber ikke de forslag til en ny generation af finansieringsinstrumenter på området eksterne forbindelser, der måtte blive fremsat under den næste finansielle ramme.

Kommissionens forslag var allerede godkendt af Parlamentet i budgetmæssig forstand : Som erstatning for de forberedende foranstaltninger og for at tillade foranstaltninger, der falder uden for ODA, blev der oprettet nye budgetposter på budgettet for 2010 og afsat de fornødne bevillinger i afventning af forslagets formelle vedtagelse. Hvis forslaget ikke vedtages, kan bevillingerne i budgettet ikke anvendes, fordi der mangler et retsgrundlag.

4. Kommissionens udtalelse OM EUROPA-PARLAMENTETS ÆNDRINGSFORSLAG

4.1 Ændringsforslag, som Kommissionen har accepteret

Kommissionen kan acceptere den tekst, som de tre institutioner blev enige om under trepartsforhandlingerne i oktober og november 2010 (betragtning 1, 2, 3, 4, 5, 6, 7, 8 og 9 samt artikel 1, 2, 3 og 4, artikel 5, stk. 2, artikel 7 og 8, artikel 9, stk. 1, artikel 12, 13 og 14). Til orientering blev disse betragtninger og artikler godkendt af Rådet allerede under førstebehandlingen.

4.2 Ændringsforslag, som Kommissionen har afvist

Kommissionen kan ikke acceptere artiklerne vedrørende delegerede retsakter og udvalgsproceduren (betragtning 8a, artikel 6, stk. 1, artikel 14a, 14b og 14c (delegerede retsakter), artikel 6, stk. 3, samt forslaget om at lade artikel 15 udgå (udvalgsproceduren)).

Kommissionen kan ikke tiltræde artikel 16 (finansielle bestemmelser), som foreskriver, at DCI-midler ikke kan anvendes til at finansiere ICI Plus. Dette ændringsforslag er ikke acceptabelt. Det er op til budgetmyndighederne at træffe beslutning om finansieringskilden i forbindelse med den årlige budgetvedtagelse. Dette aspekt kan ikke indgå i en retsakt. Artiklen skal følge standardbestemmelserne som fastsat i ethvert finansieringsinstrument. For at fremme enigheden og give institutionerne de nødvendige forsikringer er Kommissionen rede til at fremsætte en erklæring, hvori den minder om, at det finansielle referencegrundlag i artikel 16, som gælder lande opført i bilag II, vil blive gennemført under særlige budgetposter, der er forbeholdt andre aktiviteter end officiel udviklingsbistand.

5. Konklusioner

Drøftelserne med medlovgiverne fortsætter efter andenbehandlingen, hvor der skal arbejdes på at finde en konsensusløsning, som helst skal give Europa-Parlamentet væsentlige kontrolbeføjelser i den resterende del af den igangværende flerårige programmeringsperiode og lade muligheder stå åbne for den næste periode, bl.a. muligheden for at anvende delegerede retsakter under fuld overholdelse af kriterierne i artikel 290 i TEUF.